Document ID: 32008R0207

UREDBA KOMISIJE (ES) št. 207/2008
z dne 5. marca 2008
o sprejetju specifikacij priložnostnega modula za leto 2009 o vstopu mladih na trg dela, kakor določa Uredba Sveta (ES) št. 577/98
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 4(2) Uredbe,
ob upoštevanju naslednjega:
(1)
Evropske smernice zaposlovanja (2) vključujejo vrsto usmeritev politik v zvezi z zaposlovanjem mladih, ki poudarjajo, da je treba vložiti več truda v nove poti zaposlovanja za mlade in zmanjševanje brezposelnosti mladih. Te smernice se prav tako sklicujejo na cilje in merila uspešnosti, ki so od leta 2003 določene v evropski strategiji zaposlovanja za zmanjševanje zgodnje opustitve šolanja, zvišanje ravni izobrazbe in „nov začetek“ za brezposelne mlade.
(2)
Merila uspešnosti v izobraževanju so določena v delovnem programu Izobraževanje in usposabljanje 2010, ki ga izvajajo države članice in Komisija (3). Ta merila uspešnosti morajo pomagati pri spremljanju zviševanja ravni izobrazbe in vseživljenjskega učenja ter zmanjševanja števila mladih, ki zgodaj opustijo šolanje, cilj te politike pa je mlade kar najbolje pripraviti na njihovo poklicno in družbeno življenje.
(3)
Sklep Sveta 2006/702/ES z dne 6. oktobra 2006 o strateških smernicah Skupnosti o koheziji (4) države članice poziva, da posebno pozornost namenijo „izvajanju Evropskega mladinskega pakta, tako da se mladim omogoči lažji dostop do zaposlitve, lažji prehod od izobraževanja k delu, vključno s kariernim svetovanjem, pomočjo pri zaključevanju šolanja, dostopom do ustreznega usposabljanja in pripravništva“.
(4)
Zato je za spremljanje napredka k splošnim ciljem evropske strategije zaposlovanja in procesa socialnega vključevanja potreben izčrpen in primerljiv sklop podatkov o vstopu mladih na trg dela.
(5)
Uredba Komisije (ES) št. 384/2005 z dne 7. marca 2005 o sprejetju programa priložnostnih modulov, ki zajemajo leta 2007 do 2009, za vzorčno raziskavo delovne sile, predvideno z Uredbo Sveta (ES) št. 577/98 (5), že vključuje priložnostni modul o vstopu mladih na trg dela. Za ta modul je treba opredeliti seznam spremenljivk.
(6)
Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Podroben seznam spremenljivk, ki jih je treba zbrati leta 2009 v okviru priložnostnega modula o vstopu mladih na trg dela, je opredeljen v Prilogi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. marca 2008

Labels: 12
0
9
19